Gården ble i 1819 taksert til 3367 speciedaler. I folketellingen i 1835 omfattet gården hovedbruket Bjørnstad og tre underliggende husmannsplasser med et totalt folketall på 22, herunder fire tjenestefolk på hovedbruket. Gården produserte 1,5 td. rug, 2,5 td. bygg, 24,5 td. havre, 1 td. erter og 2 td. poteter. Det var 4 hester, 18 storfe, 15 får og 2 svin på gården. I 1865 ble gården taksert til 5355 speciedaler og hadde 452 mål åker og dyrket eng og 170 mål natureng. Den produserte 40 td. havre, 4 td. bygg, 3 td. rug, 1 td. erter og 15 td. poteter. Det var da 5 hester, 30 storfe og 15 får på gården. Ved tellingen i 1907 hadde gården 972 mål innmark i tillegg til 400 mål skogmark og 225 mål havnegang. Den produserte 8 hl. rug, 28 hl. havre, 3 hl. blandkorn, 14 hl. poteter og 3 hl. grønnfor, og hadde 6 hester, 29 storfe og 3 svin.